དེང་འདི་ཁུལ་ཕྱི་ནང་གང་དུའང་ཡེ་ཤུའི་འཁྲུངས་སྐར་དང་འབྲེལ་བའི་ཅ་དངོས་མཐོང་རྒྱུ་དང་གཞས་སོགས་གོ་རྒྱུའི་དུས་རེད།བོད་མིའི་སྤྱི་ཚོགས་ནང་ཡང་དུས་ཆེན་འདྲ་མིན་ཡོད་བཞིན་མང་པོ་ཞིག་ཆོས་དང་འབྲེལ་བ་ཡོད་པས་དེ་ཚོ་ནི་དགེ་འདུན་པའི་སྡེ་ནས་དུས་ད་ལྟའང་མི་ཉམས་གོང་འཕེལ་གནང་བཞིན་རེད།དེ་མིན་ལོ་གསར་ལྟ་བུའི་དུས་ཆེན་ཡིན་ན་ལོ་རེ་ནས་ལོ་རེ་ཐོག་འགྱུར་བ་འགྲོ་ཡི་ཡོད་པའི་ཚོར་བ་ང་རང་སྒེར་གྱི་ཉམ་མྱོང་ཐོག་ནས་ཞུས་ཐུབ་ཀྱི་འདུགའགའ་ཞིག་ནས་དུས་ཆེན་དེ་ནི་ལྷ་སའི་བརྙན་འཕྲིན་ཐོག་གཏམ་བརྗོད་ཞིག་ཐོག་བཤད་པ་ལྟར་ལོ་གསར་མ་རེད་ལས་གསར་རེད་གསུངས་ཞིང་དཀའ་ངལ་ཡིན་པར་ངོས་འཛིན་གནང་།གང་ལྟར་ལོ་གསར་གྱི་བྱེད་སྒོ་རྣམས་དུས་ཚོད་ཀྱི་འགྱུར་ལྡོག་དང་བསྟུན་ནས་སྔར་སྲོལ་ལྟར་ཡོང་ཐུབ་ཀྱི་མེད་པ་དངོས་ཡོད་རེད།འོན་ཀྱང་ནུབ་ཕྱོགས་སྤྱི་ཚོགས་ནང་དེང་འཇེའུ་མི་རིགས་ཀྱི་དུས་ཆེན་ཧ་ནུ་ཀ་དང་ཡེ་ཤུའི་འཁྲུངས་སྐར་ལ་སོགས་པ་སྲུང་བརྩི་བྱེད་སྲོལ་གང་ཙམ་ཉར་ཐུབ་ཡོད་པའི་ཚོར་གྱི་འདུག་པས་དེ་ཐོག་བསམ་བློ་གཏོང་དགོས་ས་རེད།ང་ཚོའི་སྤྱི་ཚོགས་ནས་རང་རེའི་དུས་ཆེན་ཁག་མང་ཚོགས་ཀྱི་ཉིན་རེའི་སྐྱིད་སྡུག་དང་འབྲེལ་བ་གང་འདྲ་བཟོས་ཐུབ་མིན་ཐོག་གཟིགས་དགོས་ཀྱི་འདུག་བསམ།